พิธีพิจารณาความตั้งใจครั้งที่ 3

**(อาทิตย์ที่ 5 เทศกาลมหาพรต)**



หลังจากจบบทเทศน์ พระสงฆ์เรียกผู้ได้รับเลือกสรรและพ่อแม่อุปถัมภ์ออกมาข้างหน้า แล้วเชิญให้ทุกคนร่วมกันภาวนาด้วยการฝากตัวเองและผู้ได้รับเลือกสรรไว้ใน พระหัตถ์ของพระเป็นเจ้า ด้วยการเตือนใจว่าเราสามารถพบตัวเราเองอาศัยแสงสว่างของพระเป็นเจ้า ให้เราพิจารณาตัวเองด้วยการมอบตนเองแด่พระเป็นเจ้า เราทุกคนต้องการการชำระจิตใจอย่างสม่ำเสมอ

แล้วพระสงฆ์หันมาหาผู้ได้รับเลือกสรร ขอให้ร่วมกันภาวนาเพื่อการกลับใจและมอบตนเองแด่พระเป็นเจ้าด้วยการขอให้ผู้ได้รับเลือกสรรคุกเข่า กล่าวว่า

**พระสงฆ์ ผู้ได้รับเลือกสรรของพระเป็นเจ้า เชิญคุกเข่า เพื่อภาวนา**

**บทภาวนาเพื่อผู้ได้รับเลือกสรร**

(ขณะสวดภาวนาเพื่อผู้ได้รับเลือกสรร พ่อแม่อุปถัมภ์วางมือบนบ่าของลูกอุปถัมภ์)

**พระสงฆ์ ให้เราภาวนาเพื่อผู้ได้รับเลือกสรร ขอพระหรรษทานแห่งศีลศักดิ์สิทธิ์ โปรดหลอมพวกเขาให้เป็นหนึ่งเดียวกับพระคริสตเจ้าในพระมหาทรมาน และการกลับคืนชีพเพื่อมีชัยชนะเหนือความตาย**

ผู้อ่าน 1 เพื่อให้ผู้ได้รับเลือกสรรมีความเชื่อที่เข็มแข็งในการต่อสู้กับความชั่วฝ่ายโลกทุกชนิด ให้เราภาวนา

**ทุกคน โปรดสดับฟังเถิดพระเจ้าข้า**

ผู้อ่าน 2 เพื่อผู้ได้รับเลือกสรรโมทนาคุณพระเป็นเจ้าอยู่เสมอ ที่โปรดเลือกให้พวกเขาได้รู้จักชีวิตนิรันดรและอยู่ในทางแห่งความรอด ให้เราภาวนา

ผู้อ่าน 3 เพื่อแบบอย่างและคำภาวนาของบรรดาผู้ศักดิ์สิทธิ์ที่หลั่งเลือดเพื่อเห็นแก่พระคริสตเจ้า จะได้เป็นกำลังใจให้ผู้ได้รับเลือกสรรมีความหวังในชีวิตนิรันดร ให้เราภาวนา

ผู้อ่าน 4 เพื่อผู้ได้รับเลือกสรรจะมีความเกรงกลัวต่อบาปซึ่งทำลายชีวิตวิญญาณ ให้เราภาวนา

ผู้อ่าน 5 เพื่อผู้ที่เศร้าโศกกับการจากไปของบุคคลในครอบครัว ญาติพี่น้อง และมิตรสหาย จะได้รับความบรรเทาใจในองค์พระคริสตเจ้า ให้เราภาวนา

ผู้อ่าน 6 เพื่อให้มนุษย์ทุกคนเจริญชีวิตก้าวหน้าในความเชื่อและความรักยิ่งขึ้น และให้ได้รับชีวิตใหม่ ให้เราภาวนา

**บทภาวนาขับไล่ปีศาจ**

(พระสงฆ์หันหน้ามาทางผู้ได้รับเลือกสรรพร้อมกับยื่นมือออก ภาวนาว่า)

พระสงฆ์ ให้เราภาวนา

ข้าแต่พระบิดาเจ้า พระองค์มิใช่พระเจ้าของผู้ตาย

 แต่ทรงเป็นพระเจ้าของผู้เป็น

 ได้ทรงส่งพระบุตรมาเป็นผู้ประกาศชีวิต

 เพื่อจะได้นำมนุษย์ออกจากอาณาจักรแห่งความตายมาสู่ชีวิต

 โปรดช่วยผู้ได้รับเลือกสรรเหล่านี้ให้พ้นอำนาจจิตชั่ว เจ้า แห่งความตาย

 เขาจะได้รับชีวิตใหม่ และประกาศพระคริสตเจ้าที่ชนะความตาย

 ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย

ทุกคน อาแมน

(พระสงฆ์วางมือเหนือศีรษะผู้ได้รับเลือกแต่ละคน จากนั้นยื่นมือเหนือทุกคน ภาวนาว่า)

พระสงฆ์ ข้าแต่พระเยซูคริสตเจ้า

 เมื่อพระองค์ทรงปลุกลาซารัสให้กลับมีชีวิต

 ได้ทรงเผยแสดงให้เห็นว่า

 พระองค์เสด็จมาเพื่อให้มนุษย์มีชีวิตและมีอย่างสมบูรณ์

 ขอทรงช่วยผู้ที่รอคอยรับศีลศักดิ์สิทธิ์เพื่อมีชีวิต

 ให้พ้นจากความตาย พ้นจากอำนาจจิตชั่ว

 อาศัยพระจิตผู้บันดาลชีวิต

 โปรดให้เขามีความเชื่อ ความหวัง และความรัก

 เขาจะได้อยู่กับพระองค์เสมอ ทั้งในโลกนี้และโลกหน้า

 พระองค์ผู้ทรงจำเริญและครองราชย์ตลอดนิรันดร

ทุกคน อาแมน

**พิธีกร**  เชิญยืนเพื่อยืนยันความเชื่อของเราพร้อมกัน

พระสงฆ์ ข้าพเจ้าเชื่อในพระเจ้าหนึ่งเดียว

**สัตบุรุษ พระบิดาผู้ทรงสรรพานุภาพ เนรมิตฟ้าดิน ทั้งสิ่งที่เห็นได้และเห็นไม่ได้**

พระสงฆ์ ข้าพเจ้าเชื่อในพระเยซูคริสตเจ้า พระบุตรหนึ่งเดียวของพระเจ้า

**สัตบุรุษ ทรงบังเกิดจากพระบิดาก่อนกาลเวลา**

พระสงฆ์ ทรงเป็นพระเจ้าจากพระเจ้า

**สัตบุรุษ ทรงเป็นองค์ความสว่างจากองค์ความสว่าง**

พระสงฆ์ ทรงเป็นพระเจ้าแท้จากพระเจ้าแท้

**สัตบุรุษ มิได้ถูกสร้างแต่ทรงบังเกิดร่วมพระธรรมชาติเดียวกับพระบิดา**

พระสงฆ์ อาศัยพระบุตรนี้ ทุกสิ่งได้รับการเนรมิตขึ้นมา

**สัตบุรุษ เพราะเห็นแก่เรามนุษย์ เพื่อทรงช่วยเราให้รอด พระองค์จึงเสด็จจากสวรรค์**

พระสงฆ์ พระองค์ทรงรับสภาพมนุษย์ จากพระนางมารีย์พรหมจารี ด้วยพระอานุภาพของพระจิตเจ้า

**สัตบุรุษ และทรงบังเกิดเป็นมนุษย์**

พระสงฆ์ สมัยปอนทิอัส ปิลาต พระองค์ทรงถูกตรึงกางเขนเพื่อเรา

**สัตบุรุษ พระองค์สิ้นพระชนม์และถูกฝังไว้**

พระสงฆ์ ทรงกลับคืนพระชนมชีพในวันที่สาม ตามความในพระคัมภีร์

**สัตบุรุษ เสด็จสู่สวรรค์ประทับเบื้องขวาพระบิดา**

พระสงฆ์ พระองค์จะเสด็จมาอีกด้วยพระสิริรุ่งโรจน์เพื่อทรงพิพากษาผู้เป็นและผู้ตาย

**สัตบุรุษ รัชสมัยของพระองค์จะไม่สิ้นสุด**

พระสงฆ์ ข้าพเจ้าเชื่อในพระจิต พระเจ้าผู้ทรงบันดาลชีวิต

**สัตบุรุษ ทรงเนื่องมาจากพระบิดาและพระบุตร**

พระสงฆ์ ทรงรับการถวายสักการะและพระสิริรุ่งโรจน์ร่วมกับพระบิดาและพระบุตร

**สัตบุรุษ พระองค์ดำรัสทางประกาศก**

พระสงฆ์ ข้าพเจ้าเชื่อว่ามีพระศาสนจักรหนึ่งเดียว ศักดิ์สิทธิ์ สากลและสืบเนื่องจากอัครสาวก

**สัตบุรุษ ข้าพเจ้าประกาศยืนยันว่า มีศีลล้างบาปหนึ่งเดียวเพื่อ อภัยบาป**

พระสงฆ์ ข้าพเจ้ารอวันที่ผู้ตายจะกลับคืนชีพ

**สัตบุรุษ และคอยชีวิตในโลกหน้า อาแมน**

**พระสงฆ์** **เชิญกลับไปโดยสวัสดิภาพ ขอพระเจ้าสถิตกับท่านเสมอ**

ผู้รับเลือกสรร อาแมน